Eskom verwelkom hofbevel wat Trillian dwing om miljoene terug te betaalJabulani Mabuza, raadsvoorsitter van Eskom (Foto: Nhlanhla Phillips/African News Agency/ANA) Eskom het ŉ hofbeslissing verwelkom wat die konsultantefirma Trillian Capital beveel om die R600 miljoen wat hy onwettig van die sukkelende kragvoorsiener verhaal het, terug te betaal. Die hooggeregshof in Pretoria het Trillian Capital, wat verbind word met die omstrede Gupta-familie, Donderdag beveel om ál die geld wat hy tussen Augustus 2016 en Februarie 2017 by Eskom ontvang het, terug te gee. Daar was geen geldige kontrakte in dié tyd nie en in sommige gevalle is geen werk gedoen nie. In Donderdag se uitspraak deur regters Selby Baqwa, Moara Tsoka en Dawie Fourie, het die hof bevind daar was geen wetlike of feitelike gronde waarom Eskom vir Trillian altesame R595 228 913,29 in konsultantegeld moes betaal het nie. Die bedrag van R600 miljoen, tesame met rente wat bereken word vanaf die dag van die uitspraak, moet nou terugbetaal word. Trillian moet voorts die koste van die aansoek en die koste van drie advokate betaal. Eskom het Trillian en McKinsey verlede jaar hof toe gesleep vir die terugbetaling van byna R1,6 miljard wat glo onwettig aan die maatskappye betaal is. Die voorsitter van Eskom se raad, Jabu Mabuza, het gesê die kragvoorsiener verwelkom die uitspraak en hulle sien daarna uit om die geld terug te kry. “Ons doen ŉ beroep op alle maatskappye wat onwettig met Eskom sake gedoen het om vrywillig na vore te kom, sodat ons kan begin om die geld terug te kry wat in dié tyd betaal is,” het Mabuza gesê. Eskom het die hofgeding begin om die geld by Trillian terug te kry ná ŉ uitgerekte proses wat in 2017 van stapel gestuur is. Eskom het toe al ŉ aanmaningsbrief aan Trillian gestuur, maar die vorige Eskom-bestuur het dit om ŉ onverklaarbare rede teruggetrek. Eskom sê hy het voortgegaan om nou saam met wetstoepassingsowerhede en die Zondo-kommissie van ondersoek te werk om die gesteelde geld deur strafregtelike en siviele prosesse te herwin.